Carolina Marín i Sergio Munuera recullen els premis a Millor Esportista 2024 de Sagunt en la XXIII Gala de l'Esport
20 de febrer 2025

![](/media/uh1hbodh/img_4454_c.jpg?width=850&height=566.6666666666666)

La futbolista Carolina Marín i l'halterofilista Sergio Munuera van recollir els guardons a **Millor Esportista 2024** de Sagunt en la XXIII Gala de l'Esport que va tindre lloc ahir a la Casa Municipal de Cultura del Port de Sagunt. Durant este esdeveniment, organitzat per la regidoria d'Activitat Física, Salut i Esports de l'Ajuntament de Sagunt, també es va homenatjar més esportistes i clubs locals pels seus mèrits esportius.

En el cas de Carolina Marín, el seu reconeixement és causat per l'ascens aconseguit a la Liga F – primera divisió femenina de futbol – amb el RCD Espanyol. Per la seua banda, Sergio Munuera va ser segon en el campionat d'Espanya d'halterofília en la categoria júnior.

Cal destacar també el protagonisme del Club Patinaje Alas Sagunto, ja que va obtindre el premi en la categoria _Millor Entitat Esportiva Local_ pel subcampionat de lliga de l'equip sènior femení que va aconseguir en la passada temporada.

![](/media/yrsldw1f/img_4460_c.jpg?width=850&height=566.6666666666666)

**Mencions especials**

Quant a les mencions especials, el guardó al **Foment Esportiu** va ser per a Josep Máñez, per diferents motius com la promoció del bàsquet, el Cros al Clot, el futbol igualitari a l'IES Clot del Moro i la integració. El premi a l'**Afany de Superació** va ser recollit per César Cervantes, jugador i organitzador d'esdeveniments per a persones amb diversitat funcional.

La campiona d'Espanya de boxa, Clara López, va rebre el guardó **DORSAL 261**. Mentre que el premi a l'**Esportista Novella** va ser per a Edurne Tortajada, campiona d'Espanya de tenis sub-12 amb una important projecció internacional. El guardó en reconeixement a la **Trajectòria Esportiva** va ser recollit per Juanjo Bataller, pels seus 25 anys al capdavant del Fertiberia BM Puerto Sagunto junt amb el seu equip directiu.

Alejandro Samper va guanyar el premi en la categoria **Valors Humans** per la seua ruta pel camí de Santiago corrent per a recaptar fons per a la investigació de la diabetis. Cal subratllar que també es va reconéixer el 50 aniversari del Club GISED, fundat en 1974. D'altra banda, el guardó al **Mèrit Esportiu** més destacat de la comarca ha quedat desert.

**![](/media/0ufl2z3o/img_4397_c.jpg?width=850&height=566.6666666666666)**

**Discursos**

Durant la seua intervenció en la Gala de l'Esport, l'alcalde de Sagunt, Darío Moreno, va començar recordant l'ocorregut el passat 29 d'octubre “**quan la DANA va sacsejar la nostra terra amb una força devastadora**”. El primer edil també va destacar que darrere de cada èxit hi ha caigudes, dubtes i sacrificis: “Si l'esport ens ha ensenyat alguna cosa, és que cada esforç té la seua recompensa. **Hui no sols premiem victòries, sinó històries de dedicació, de superació i d'amor indestructible per l'esport**”.

El primer edil va fer referència a "**la capacitat de transformació social que té l'esport**”. Així mateix, Darío Moreno va reivindicar **el paper de les dones en l'esport** per a derrocar estereotips i va posar l'accent que **l'esport inclusiu és un pilar fonamental a Sagunt**.

Per la seua banda, el regidor d'Activitat Física, Salut i Esports, Javier Timón, també va iniciar el seu discurs amb **un record per a totes les poblacions afectades pel "tràgic i fatídic 29 d'octubre"**. Respecte als premiats i les premiades, el regidor de l'Ajuntament de Sagunt els va dedicar les següents paraules: “**El guardó que aneu a rebre és el testimoniatge del vostre ardu treball i compromís amb l'esport**. Sou el reflex del compromís i la perseverança”.

Javier Timón va acabar la seua intervenció agraint els ensenyaments que aporta l'esport: “La constància no s'aconsegueix ni en un dia, ni tan sols en una temporada. I, tal vegada, les vicissituds, tant positives com negatives de tota vida, són les que ens oferisquen **la valentia de pujar-nos a eixe vaixell que un dia, un tal Ulisses, va agafar per a arribar a la seua Ítaca**”.

![](/media/u43fepd4/img_4383_c.jpg?width=850&height=566.6666666666666)

En la [XXII Gala de l'Esport](https://www.youtube.com/watch?v=eoT-uPhXC38) els premis a Millors Esportistes del 2023 van ser per a la lluitadora **Marta Ojeda** i l'atleta **Abderrahman El Khayami**. La resta dels premiats i les premiades de l'anterior edició poden recordar-se [polsant ací](https://aytosagunto.es/es/actualidad/la-xxii-gala-del-deporte-de-sagunto-proclama-a-marta-ojeda-y-abderrahman-el-khayami-como-mejores-deportistas-del-2023/).

*   [](http://www.facebook.com/sharer.php?u=https://aytosagunto.es/va/actualitat/carolina-marin-i-sergio-munuera-recullen-els-premis-a-millor-esportista-2024-de-sagunt-en-la-xxiii-gala-de-l-esport/ "Facebook")
*   [](http://twitter.com/share?url=https://aytosagunto.es/va/actualitat/carolina-marin-i-sergio-munuera-recullen-els-premis-a-millor-esportista-2024-de-sagunt-en-la-xxiii-gala-de-l-esport/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/carolina-marin-i-sergio-munuera-recullen-els-premis-a-millor-esportista-2024-de-sagunt-en-la-xxiii-gala-de-l-esport/ "Linked In")
*   [](mailto:?body=https://aytosagunto.es/va/actualitat/carolina-marin-i-sergio-munuera-recullen-els-premis-a-millor-esportista-2024-de-sagunt-en-la-xxiii-gala-de-l-esport/)